**Záložka do knihy spája slovenské školy**

Aj tento rok sa naša škola zapojila do celoslovenského čitateľského projektu ***Záložka do knihy spája slovenské školy***, ktorý vyhlásila Slovenská pedagogická knižnica s cieľom motivovať žiakov ku kreatívnemu čítaniu.

Súčasný 13. ročník priniesol zaujímavú tému **Hrdinovia detektívnych románov**. Úlohou žiakov bolo vyrobiť záložku do knihy na danú tému ľubovoľnou technikou. Napriek tomu, že detektívky nepatria k preferovaným žánrom našich žiakov, zhostili sa výroby záložiek naozaj kreatívne a s chuťou. Do akcie sa zapojili žiaci prvých až tretích ročníkov v rekordnom počte 130 žiakov. Pod vedením svojich vyučujúcich SJL sa v mysli vrátili k obsahom prečítaných kníh a pokúsili sa ich hlavné motívy pretaviť do výtvarnej podoby. Medzi autormi zachytenými na záložkách sa objavovali také svetoznáme mená ako Agatha Christie či sir Arthur Conan Doyle a takisto aj nemenej známi literárni hrdinovia ako Sherlock Holmes alebo Hercule Poirot.

Prácou na výrobe záložiek boli žiaci nielen motivovaní, aby sa vrátili k prečítaným literárnym dielam, ale napĺňali sa ňou aj ďalšie, nemenej dôležité ciele tohto projektu. Tvorba záložiek totiž prináša žiakom aj radosť a potešenie z tvorivej činnosti, čím táto aktivita pomáha učiteľom vytvoriť v triede takú atmosféru, ktorá dokáže nadchnúť žiakov pre čítanie kníh a zároveň ich povzbudiť k uvoľneniu svojej fantázie a predstavivosti.

Ďalším dôležitým zámerom tohto projektu je nadviazanie kontaktov medzi slovenskými strednými školami práve prostredníctvom vzájomnej výmeny záložiek. V tomto ročníku sa našou partnerskou školou stala Stredná odborná škola informačných technológii z Banskej Bystrice, kde sa do tvorby záložiek takisto zapojili žiaci prvých až tretích ročníkov. Ich nápadité a kreatívne dielka sú pre našich žiakov milou odmenou za ich vlastnú tvorivú snahu.

 Redakcia AVIS

